text: শেবাচিম হাসপাতাল থেকে পালালেন করোনা রোগী || Somoynews.tv
  ২৩-০৫-২০২০, ২২:৩২
  বরিশাল শের-ই বাংলা মেডিকেল (শেবাচিম) কলেজ হাসপাতালের করোনা ওয়ার্ড থেকে এক রোগী পালিয়েছেন। শনিবার (২৩ মে) দুপুর ১টার পর ওই রোগীর কোনো হদিস পাওয়া যাচ্ছে না।
  হাসপাতালের পরিচালক ডা. মো. বাকির হোসেন জানান, ওই রোগীর নাম আব্দুল খালেক (৬০)। তিনি ভোলা জেলার দৌলতখান উপজেলার বাসিন্দা। করোনা পজিটিভ অবস্থায় গত ১৬ মে সন্ধ্যায় শের-ই বাংলা মেডিকেল কলেজ হাসপাতালে ভর্তি হন তিনি। শুক্রবার (২২ মে) তার করোনা পরীক্ষার রিপোর্ট নেগেটিভ হয়। দ্বিতীয় পরীক্ষার আগেই আজ শনিবার (২৩ মে) দুপুরে তিনি পালিয়ে যান। এ নিয়ে শের-ই বাংলা মেডিকেলের করোনা ওয়ার্ড থেকে করোনা সন্দেহভাজন ও করোনা পজিটিভ ৪ জন রোগী পালিয়ে গেছেন।
  পালিয়ে যাওয়া রোগী আব্দুল খালেকের বিষয়ে যথাযথ আইনগত ব্যবস্থা নেয়ার কথা বলেন পরিচালক ডা. মো. বাকির হোসেন। এর আগের ৩ জনের বিষয়েও যথাযথ আইনগত ব্যবস্থা নেয়া হয়েছিলে বলেও জানান তিনি।